CELEX: 32020D0791
Language: sk
Date: 2020-06-10 00:00:00
Title: Rozhodnutie Rady (EÚ) 2020/791 z 10. júna 2020 o pozícii, ktorá sa má v mene Európskej únie zaujať na 13. zasadnutí Výboru znalcov pre technické otázky Medzivládnej organizácie pre medzinárodnú železničnú prepravu, pokiaľ ide o prijatie zmien jednotných technických predpisov o nákladných vozňoch, o označovaní vozidiel a o hluku železničných vozidiel, a o prijatie úplnej revízie pravidiel certifikácie a auditu subjektov zodpovedných za údržbu a špecifikácií týkajúcich sa národných registrov vozidiel

17.6.2020   
               
               
                  SK
               
               
                  Úradný vestník Európskej únie
               
               
                  L 193/7
               
            
         ROZHODNUTIE RADY (EÚ) 2020/791
         z 10. júna 2020
         o pozícii, ktorá sa má v mene Európskej únie zaujať na 13. zasadnutí Výboru znalcov pre technické otázky Medzivládnej organizácie pre medzinárodnú železničnú prepravu, pokiaľ ide o prijatie zmien jednotných technických predpisov o nákladných vozňoch, o označovaní vozidiel a o hluku železničných vozidiel, a o prijatie úplnej revízie pravidiel certifikácie a auditu subjektov zodpovedných za údržbu a špecifikácií týkajúcich sa národných registrov vozidiel
         RADA EURÓPSKEJ ÚNIE,
         so zreteľom na Zmluvu o fungovaní Európskej únie, a najmä na jej článok 91 v spojení s jej článkom 218 ods. 9,
         so zreteľom na návrh Európskej komisie,
         keďže:
         
                     (1)
                  
                  
                     Únia pristúpila k Dohovoru o medzinárodnej železničnej preprave z 9. mája 1980, zmenenému Vilniuskym protokolom z 3. júna 1999 (ďalej len „dohovor COTIF“), v súlade s rozhodnutím Rady 2013/103/EÚ (1).
                  
               
                     (2)
                  
                  
                     Zmluvnými stranami dohovoru COTIF sú všetky členské štáty s výnimkou Cypru a Malty.
                  
               
                     (3)
                  
                  
                     Podľa článku 13 § 1 písm. f) dohovoru COTIF sa zriadil Výbor znalcov pre technické otázky (CTE) Medzivládnej organizácie pre medzinárodnú železničnú prepravu (OTIF).
                  
               
                     (4)
                  
                  
                     Podľa článku 20 § 1 písm. b) dohovoru COTIF a v súlade s článkom 6 dodatku F (APTU) má CTE právomoc prijímať alebo meniť okrem iného jednotné technické predpisy (UTP) o nákladných vozňoch, označovaní vozidiel a hluku železničných vozidiel. V súlade s článkom 13 § 1, 4 a 5 dodatku G (ATMF), má výbor CTE zároveň právomoc prijímať rozhodnutia o vytváraní, zmenách, zlučovaní alebo zrušení národných registrov vozidiel (NVR). A napokon, v súlade s článkom 15 § 2 ATMF má výbor CTE právomoc prijímať a meniť pravidlá certifikácie a auditu subjektov zodpovedných za údržbu (ECM).
                  
               
                     (5)
                  
                  
                     Výbor CTE zaradil do programu svojho 13. zasadnutia, ktoré sa bude konať 16. a 17. júna 2020, návrhy rozhodnutí, ktorými sa menia UTP onákladných vozňoch, o označovaní vozidiel a o hluku železničných vozidiel, ako aj návrh úplnej revízie pravidiel certifikácie a auditu ECM a úplnej revízie špecifikácií týkajúcich sa NVR.
                  
               
                     (6)
                  
                  
                     Je vhodné stanoviť pozíciu, ktorá sa má v CTE v mene Únie zaujať, pretože navrhované zmeny budú pre Úniu záväzné.
                  
               
                     (7)
                  
                  
                     Cieľom týchto navrhovaných zmien je zosúladiť UTP o nákladných vozňoch, označovaní vozidiel a o hluku železničných vozidiel, ako aj pravidlá certifikácie a auditu ECM s vykonávacími nariadeniami Komisie (EÚ) 2019/774 (2), (EÚ) 2019/776 (3), (EÚ) 2019/773 (4) a (EÚ) 2019/779 (5). Špecifikácie týkajúce sa NVR boli aktualizované vzhľadom na vykonávacie rozhodnutie Komisie (EÚ) 2018/1614 (6).
                  
               
                     (8)
                  
                  
                     Navrhované zmeny sú v súlade s právom a so strategickými cieľmi Únie, pretože prispievajú k zladeniu právnych predpisov OTIF s ekvivalentnými ustanoveniami práva Únie, a tieto navhrnuté zmeny by preto mala Únia podporiť,
                  
               PRIJALA TOTO ROZHODNUTIE:
         
            Článok 1
            Pozícia, ktorá sa má v mene Únie zaujať na 13. zasadnutí Výboru znalcov pre technické otázky (CTE) Medzivládnej organizácie pre medzinárodnú železničnú prepravu (OTIF), pokiaľ ide o zmeny jednotných technických predpisov (UTP) o nákladných vozňoch, označovaní vozidiel a o hluku železničných vozidiel, o úplnú revíziu pravidiel certifikácie a auditu subjektov zodpovedných za údržbu (ECM) a špecifikácií týkajúcich sa národných registrov vozidiel (NVR), je stanovená v dokumente ST 7725/20 (7).
         
         
            Článok 2
            Rozhodnutia CTE sa po prijatí uverejnia v Úradnom vestníku Európskej únie s uvedením dňa nadobudnutia účinnosti.
         
         
            Článok 3
            Toto rozhodnutie nadobúda účinnosť dňom jeho prijatia.
         
         
            V Bruseli 10. júna 2020
            
               
                  Za Radu
               
               
                  predsedníčka
               
               A. METELKO-ZGOMBIĆ
            
         
         
            (1)  Rozhodnutie Rady 2013/103/EÚ zo 16. júna 2011 o podpise a uzavretí Dohody medzi Európskou úniou a Medzivládnou organizáciou pre medzinárodnú železničnú prepravu o pristúpení Európskej únie k Dohovoru o medzinárodnej železničnej preprave (COTIF) z 9. mája 1980, zmenenému a doplnenému Vilniuským protokolom z 3. júna 1999 (Ú. v. EÚ L 51, 23.2.2013, s. 1).
         
            (2)  Vykonávacie nariadenie Komisie (EÚ) 2019/774 zo 16. mája 2019, ktorým sa mení nariadenie (EÚ) č. 1304/2014, pokiaľ ide o uplatňovanie technickej špecifikácie interoperability týkajúcej sa subsystému „železničné koľajové vozidlá – hluk“ na existujúce nákladné vozne (Ú. v. EÚ L 139 I, 27.5.2019, s. 89).
         
            (3)  Vykonávacie nariadenie Komisie (EÚ) 2019/776 zo 16. mája 2019, ktorým sa menia nariadenia Komisie (EÚ) č. 321/2013, (EÚ) č. 1299/2014, (EÚ) č. 1301/2014, (EÚ) č. 1302/2014 a (EÚ) č. 1303/2014, nariadenie Komisie (EÚ) 2016/919 a vykonávacie rozhodnutie Komisie 2011/665/EÚ, pokiaľ ide o zosúladenie so smernicou Európskeho parlamentu a Rady (EÚ) 2016/797 a vykonávanie špecifických cieľov stanovených v delegovanom rozhodnutí Komisie (EÚ) 2017/1474 (Ú. v. EÚ L 139 I, 27.5.2019, s. 108).
         
            (4)  Vykonávacie nariadenie Komisie (EÚ) 2019/773 zo 16. mája 2019 o technickej špecifikácii interoperability týkajúcej sa subsystému „prevádzka a riadenie dopravy“ železničného systému v Európskej únii, ktorým sa zrušuje rozhodnutie 2012/757/EÚ (Ú. v. EÚ L 139 I, 27.5.2019, s. 5).
         
            (5)  Vykonávacie nariadenie Komisie (EÚ) 2019/779 zo 16. mája 2019, ktorým sa stanovujú podrobné ustanovenia o systéme certifikácie subjektov zodpovedných za údržbu vozidiel podľa smernice Európskeho parlamentu a Rady (EÚ) 2016/798 a ktorým sa zrušuje nariadenie Komisie (EÚ) č. 445/2011 (Ú. v. EÚ L 139 I, 27.5.2019, s. 360).
         
            (6)  Vykonávacie rozhodnutie Komisie (EÚ) 2018/1614 z 25. októbra 2018, ktorým sa stanovujú špecifikácie pre registre vozidiel uvedené v článku 47 smernice Európskeho parlamentu a Rady (EÚ) 2016/797 a ktorým sa mení a zrušuje rozhodnutie Komisie 2007/756/ES (Ú. v. EÚ L 268, 26.10.2018, s. 53).
         
            (7)  Dokument ST 7725/20 možno nájsť na adrese http://register.consilium.europa.eu.